Reverentissimo patri domino Hu[goni] Cluniensium abbati, et toti congregationi Cluniensi illi commissæ Hu[go], Lugdunensis æcclesiæ servus, salutem. Scimus nos rogatu domni Petri, domini Pape camerarii, æcclesiam Artensem vobis et æcclesiæ vestræ olim dedisse. Qua de causa filii nostri canonici Lugdunensis ecclesiæ turbati, cæperunt instanter precari clementiam nostram, ne prefatam æcclesiam Artensem pateremur aliqua occasione alienari et separari ab æcclesia Sancti Stephani Lugdunensis, juris cujus ab antiquis temporibus fuerat. Quorum clamoribus ac precibus flexi, promisimus jam dicto domno P[etro] pro Artensis æcclesiæ commutatione nos daturos vobis æcclesiam de Sancto Germano, quæ sita est intra æcclesiam de Capella et æcclesiam de Marlico. Quam promissionem nunc perficientes, concedimus vobis et æcclesiæ Cluniensi supradictam æcclesiam Sancti Germani jure perpetuo possidendam, retinentes in ea synodales census et censum alium quem beatæ memoriæ domnus Gibuinus, archiepiscopus, in illa imposuit, obædientiam quoque et reverentiam episcopalem, sicut in cæteris æcclesiis quas beato Petro concessimus. Signum Girini decani. S. Girini capellani. S. Gausceranni cantoris. S. Arnaldi magistri. S. Godonis canonici et archipresbiteri. S. Teotardi camerarii. Actum Lugduni, anno incarnationis Dominicæ M. C. VI, indictione XIIII. (Trace de sceau plaqué.)